Taalgebruik: statistiek of statistieke? | Maroela Media
Die Afrikaans vir statistics is statistiek of statistieke, wat verskillende betekenisse het.
Die enkelvoud statistiek is die wetenskap/metode waarvolgens gegewens/getalle/syfers oor 'n lang tydperk georden en daarna in statistieke (getalle of syfers) uitgedruk word: Die dosent in die statistiek het gesê volgens die jongste statistieke styg die temperatuur op die aarde.
Syfer is ook die teken waarmee 'n getal aangedui word, soos 2, maar word soms sinoniem met getal en statistieke gebruik: sterftesyfer, dodetal, studente(ge)talle.
Aantal verwys na 'n onbepaalde hoeveelheid: 'n Groot aantal (of baie) mense het op die vakansiedag na die strande gestroom. Getal slaan op 'n bepaalde hoeveelheid wat getel is of getel kan word: Die getal toeriste wat maandeliks die stad besoek, neem toe, of; die getal besoekers (besoekerstal) kom op 30 000 te staan.